b'\n_START_ARTICLE_\nOrientalismi\n_START_SECTION_\nEdward Saidin n\xc3\xa4kemys orientalismista\n_START_PARAGRAPH_\nOrientalismin k\xc3\xa4site muuttui merkitt\xc3\xa4v\xc3\xa4sti Edward Saidin tuotannon ja erityisesti vuonna 1978 julkaistun teoksen Orientalismi my\xc3\xb6t\xc3\xa4. Kirjassaan Said arvostelee eurooppalaisten luomaa kuvaa orientista ja kuvailee, kuinka l\xc3\xa4nsimaissa on, osittain tarkoituksella, osittain tahattomasti, luotu tietynlainen tapa k\xc3\xa4sitell\xc3\xa4 Aasiaa ja L\xc3\xa4hi-it\xc3\xa4\xc3\xa4. Saidin mukaan t\xc3\xa4m\xc3\xa4 prosessi on itse\xc3\xa4\xc3\xa4n vahvistava: aina uudet matkustajat, kirjailijat ja taiteilijat ottivat vaikutteita edelt\xc3\xa4jilt\xc3\xa4\xc3\xa4n siin\xc3\xa4, miten he toivat julki juuri tietynlaista orienttia. Saidin mukaan t\xc3\xa4ll\xc3\xa4 oli my\xc3\xb6s poliittinen tarkoitusper\xc3\xa4, sill\xc3\xa4 sen avulla pyrittiin perustelemaan eurooppalaista imperialismia. Kyse on ollut osaltaan my\xc3\xb6s siit\xc3\xa4, ett\xc3\xa4 eurooppalaiset ovat k\xc3\xa4ytt\xc3\xa4neet orienttia rakentaakseen omaa identiteetti\xc3\xa4\xc3\xa4n: Eurooppaa on n\xc3\xa4in voinut verrata it\xc3\xa4isiin persoonallisuuksiin ja k\xc3\xa4sityksiin. Usein t\xc3\xa4h\xc3\xa4n vertailuun liittyi Euroopan nostaminen ylemm\xc3\xa4ksi suhteessa it\xc3\xa4\xc3\xa4n._NEWLINE_Orientalismi ei siten Saidin mukaan ole vakava oppiaine vaan rasismin muoto ja imperialismin v\xc3\xa4line. _NEWLINE_Tutkijoiden Eva Packal\xc3\xa9nin ja Jari Sedergrenin mukaan Said tarkoittaa orientalismilla monia asioita, jotka kaikki kuitenkin jollakin tavalla kytkeytyv\xc3\xa4t toisiinsa. Yksi asia, johon Said viittaa orientalismilla, on akateemisuus eli se, ett\xc3\xa4 orienttia on m\xc3\xa4\xc3\xa4ritelty pitk\xc3\xa4\xc3\xa4n m\xc3\xa4\xc3\xa4ritelty eurooppalaisten eri alojen akateemisten keskustelujen ja instituutioiden kautta, muun muassa filologian, antropologian, historian ja sosiologian. Said on tutkinut sit\xc3\xa4, miten nykyinen k\xc3\xa4sitys orientista on tieteess\xc3\xa4 muodostunut. Akateeminen orientalismi perustuu Saidin mukaan sellaiseen ajattelutapaan, jossa Orientti (It\xc3\xa4) ja Oksidentti (L\xc3\xa4nsi) eroavat toisistaan olemista koskevasti ja tiedollisesti._NEWLINE_Said tarkastelee imperialismia yhten\xc3\xa4 orientalismin muotona my\xc3\xb6s kulttuuriselta kannalta, sill\xc3\xa4 h\xc3\xa4n esitt\xc3\xa4\xc3\xa4, ett\xc3\xa4 eurooppalainen ja ennen kaikkea englantilainen fiktio ja 1800-luvun romaani sis\xc3\xa4lt\xc3\xa4v\xc3\xa4t paljon viittauksia merentakaisiin siirtomaa-alueisiin. Se, ett\xc3\xa4 imperialismi oli l\xc3\xa4sn\xc3\xa4 kirjallisuudessa, vaikka vain viitteellisesti, on Saidin mukaan merkki siit\xc3\xa4, ett\xc3\xa4 kansallinen ja imperialistinen ovat kietoutuneet yhteen, eik\xc3\xa4 niit\xc3\xa4 siis h\xc3\xa4nen mielest\xc3\xa4\xc3\xa4n voi eik\xc3\xa4 pid\xc3\xa4 k\xc3\xa4sitell\xc3\xa4 erillisin\xc3\xa4. Kirjallisuus on siis omalta osaltaan vaikuttamassa kolonialismin rakentumiseen ja yll\xc3\xa4pitoon. Said tuo kuitenkin esille my\xc3\xb6s sen, miten kirjallisuus on omalta osaltaan ollut valistusaatteen ja vapautta korostavien kertomusten avulla my\xc3\xb6s vaikuttamassa siirtomaiden vapautumiseen._NEWLINE_Said aloitti suuntauksen, jota kutsutaan j\xc3\xa4lkikoloniaaliseksi kritiikiksi. Se on saanut monia merkitt\xc3\xa4vi\xc3\xa4 kannattajia niin id\xc3\xa4ss\xc3\xa4 kuin l\xc3\xa4nness\xc3\xa4, mutta ilmestymisest\xc3\xa4\xc3\xa4n l\xc3\xa4htien Saidin Orientalismi on saanut osakseen my\xc3\xb6s ankaraa arvostelua.'